b'\n_START_ARTICLE_\nSukupuolisensitiivinen kasvatus\n_START_PARAGRAPH_\nSukupuolisensitiivinen kasvatus tai sukupuolitietoinen kasvatus tarkoittaa sellaista kasvatuspedagogiikkaa, jossa otetaan erityisesti huomioon sukupuoliin liittyv\xc3\xa4t k\xc3\xa4sitykset ja stereotypiat. Suomessa sukupuolisensitiivisen kasvatuksen mukaista tasa-arvopedagogiikkaa on toteutettu kokeiluhankkeina muutamissa p\xc3\xa4iv\xc3\xa4kodeissa vuodesta 2007 l\xc3\xa4htien. Varhaiskasvatussuunnitelman perusteissa (2016) tuodaan esiin, ett\xc3\xa4 varhaiskasvatus on sukupuolisensitiivist\xc3\xa4. Varhaiskasvatussuunnitelman mukaan henkil\xc3\xb6st\xc3\xb6 rohkaisee lapsia tekem\xc3\xa4\xc3\xa4n valintoja ilman sukupuoleen tai muihin henkil\xc3\xb6\xc3\xb6n liittyviin seikkoihin sidottuja stereotyyppisi\xc3\xa4 rooleja ja ennakko-odotuksia. Henkil\xc3\xb6st\xc3\xb6n teht\xc3\xa4v\xc3\xa4n\xc3\xa4 on tunnistaa lasten keskin\xc3\xa4isten kohtaamisten eriarvoistavia piirteit\xc3\xa4 sek\xc3\xa4 puuttua niihin hienotunteisesti ja johdonmukaisesti. My\xc3\xb6nteisell\xc3\xa4 ja kannustavalla vuorovaikutuksella tuetaan lapsen oman identiteetin ja itsetunnon kehityst\xc3\xa4._NEWLINE_Sukupuolisensitiivinen kasvatus liittyy p\xc3\xa4\xc3\xa4asiassa varhaiskasvatukseen (p\xc3\xa4iv\xc3\xa4koteihin), sill\xc3\xa4 se on lasten ymm\xc3\xa4rryksen kehityksen kriittinen ajanjakso, jolloin sukupuolistereotypioita vastaan voi taistella. Sukupuolisensitiivisess\xc3\xa4 varhaiskasvatuksessa pyrit\xc3\xa4\xc3\xa4n ehk\xc3\xa4isem\xc3\xa4\xc3\xa4n sit\xc3\xa4 ett\xc3\xa4 lapset muodostavat haitallisiksi koettuja sukupuolistereotypioita. Sukupuolisensitiviisell\xc3\xa4 kasvatuksella on tieteellinen pohja, joka liittyy tekij\xc3\xb6ihin joiden avulla lapsi aktiivisesti muodostaa itselleen sukupuoli-identiteetin. Sukupuolisensitiivisen kasvatuksen hy\xc3\xb6tyn\xc3\xa4 on, ett\xc3\xa4 lapsi voi kehitt\xc3\xa4\xc3\xa4 positiivisen suhtautumisen sukupuoleensa. Sukupuolisensitiivist\xc3\xa4 kasvatusta voidaan harjoittaa my\xc3\xb6s koulussa.\n_START_SECTION_\nHistoria\n_START_PARAGRAPH_\nIslanti on sukupuolisensitiivisen varhaiskasvatuksen edell\xc3\xa4k\xc3\xa4vij\xc3\xa4maa. Vuonna 1989 radikaalifeministiksi itse\xc3\xa4\xc3\xa4n kuvaileva Margr\xc3\xa9t P\xc3\xa1la \xc3\x93lafsd\xc3\xb3ttir perusti Hjalli-koulut, joissa vastustetaan sukupuolistereotypioita ja sukupuolelle stereotyyppist\xc3\xa4 k\xc3\xa4ytt\xc3\xa4ytymist\xc3\xa4. Vuonna 2018 Islannin p\xc3\xa4iv\xc3\xa4koti-ik\xc3\xa4isist\xc3\xa4 lapsista kahdeksan prosenttia on Hjalli-kouluissa.\n_START_SECTION_\nPerusta ja tavoitteet\n_START_PARAGRAPH_\nRuotsalaisen p\xc3\xa4iv\xc3\xa4kodinjohtajan Kajsa Wahlstr\xc3\xb6min mukaan tasa-arvoa voidaan edist\xc3\xa4\xc3\xa4 varhaiskasvatuksella, joka ei kannusta perinteisiin sukupuolirooleihin. H\xc3\xa4n huomauttaa, ett\xc3\xa4 sukupuolisensitiivisess\xc3\xa4 kasvatuksessa kyse ei ole tytt\xc3\xb6jen ja poikien roolien vaihtamisesta kesken\xc3\xa4\xc3\xa4n, vaan siit\xc3\xa4, ett\xc3\xa4 sek\xc3\xa4 tyt\xc3\xb6ille ja pojille mahdollistetaan uudenlaisia esikuvia ja toimintatapoja lapsen yksil\xc3\xb6llisen kiinnostuksen pohjalta._NEWLINE_Tutkimusten mukaan lapset alkavat muodostaa konsepteja sukupuolista noin 2-vuotiaana ja valtaosa lapsista tiet\xc3\xa4\xc3\xa4 olevansa tytt\xc3\xb6ja tai poikia t\xc3\xa4ytt\xc3\xa4ess\xc3\xa4\xc3\xa4n 3 vuotta. Lapsi kehitt\xc3\xa4\xc3\xa4 itselleen sukupuoli-identiteetin 3-5-vuotiaana ja alkaa ymm\xc3\xa4rt\xc3\xa4\xc3\xa4 mit\xc3\xa4 tarkoittaa olla miespuolinen tai naispuolinen. L\xc3\xa4hes v\xc3\xa4litt\xc3\xb6m\xc3\xa4sti sen j\xc3\xa4lkeen kun lapsi on tullut sukupuolitietoiseksi, lapsi alkaa kehitt\xc3\xa4\xc3\xa4 sukupuolistereotyyppej\xc3\xa4, joita lapsi soveltaa itseens\xc3\xa4 ja muihin antaakseen merkityst\xc3\xa4 omalle sukupuoli-identiteetille ja saadakseen ymm\xc3\xa4rryst\xc3\xa4 omasta sukupuoli-identiteetist\xc3\xa4\xc3\xa4n. Sukupuolisterotypiat ovat kehittyneit\xc3\xa4 jo 5-vuotiaana ja 5-7-vuotiaana sukupuolistereotypioista tulee j\xc3\xa4yk\xc3\xa4sti m\xc3\xa4\xc3\xa4riteltyj\xc3\xa4. Tutkimusten mukaan lapset muodostavat j\xc3\xa4ykki\xc3\xa4 ja yh\xc3\xa4 j\xc3\xa4ykistyv\xc3\xa4mpi\xc3\xa4 uskomuksia sukupuolten k\xc3\xa4ytt\xc3\xa4ytymisest\xc3\xa4, mieltymyksist\xc3\xa4 ja piirteist\xc3\xa4 ensimm\xc3\xa4isten elinvuosien aikana. N\xc3\xa4iden stereotyyppien sis\xc3\xa4ist\xc3\xa4minen voi suuresti muokata lapsen tavoitteita ja toimintaa. My\xc3\xb6s lastenkirjoissa v\xc3\xa4littyy vahvoja viestej\xc3\xa4 sukupuolten stereotyyppisest\xc3\xa4 k\xc3\xa4ytt\xc3\xa4ytymisest\xc3\xa4. Lapset my\xc3\xb6s usein saavat positiivista palautetta, kun noudattavat sukupuolistereotypiaa. N\xc3\xa4iden syiden vuoksi koulua edelt\xc3\xa4v\xc3\xa4 aika on kriittinen ajanjakso jolloin sukupuolistereotypioita vastaan voi taistella. _NEWLINE_Hjalli-kouluissa poikia kannustetaan kehitt\xc3\xa4m\xc3\xa4\xc3\xa4n empatia- ja hoivaominaisuuksia ja tytt\xc3\xb6j\xc3\xa4 kannustetaan kehitt\xc3\xa4m\xc3\xa4\xc3\xa4n rohkeus- ja itseluottamusominaisuuksia. Hjalli-kouluissa aktiivisesti kompensoidaan sukupuolta harjoittamalla k\xc3\xa4ytt\xc3\xa4ytymist\xc3\xa4 joka tyypillisesti on yhdistetty vastakkaiseen sukupuoleen. \xc3\x93lafsd\xc3\xb3ttirin mielest\xc3\xa4 sukupuolijatkumon \xc3\xa4\xc3\xa4rip\xc3\xa4iss\xc3\xa4 sukupuolten luonnolliset vahvuudet k\xc3\xa4\xc3\xa4ntyv\xc3\xa4t heikkouksiksi. \xc3\x93lafsd\xc3\xb3ttirin mukaan tytt\xc3\xb6jen herk\xc3\xa4t ja hoivaavat luonteet voivat k\xc3\xa4\xc3\xa4nty\xc3\xa4 itsev\xc3\xa4heksynn\xc3\xa4ksi ja uhriudeksi sek\xc3\xa4 poikien vahvuus ja voima aggressiivisuudeksi ja jopa v\xc3\xa4kivallaksi._NEWLINE_Suomessa p\xc3\xa4iv\xc3\xa4kodin henkil\xc3\xb6kunnan erilaista suhtautumista ja k\xc3\xa4yt\xc3\xb6st\xc3\xa4 tytt\xc3\xb6- ja poikalapsia kohtaan on tutkittu Turussa ja Kauniaisissa sosiaali- ja terveysalan j\xc3\xa4rjest\xc3\xb6n Folkh\xc3\xa4lsanin tasa-arvohankkeessa ja Naisasialiitto Unionin opetus- ja kulttuuriministeri\xc3\xb6n tukemassa "Sukupuolisensitiivinen varhaiskasvatus" -hankkeessa (2012\xe2\x80\x932014), jonka tavoite on lis\xc3\xa4t\xc3\xa4 p\xc3\xa4iv\xc3\xa4kotihenkil\xc3\xb6kunnan koulutusta tasa-arvokasvatuksessa.\n_START_SECTION_\nSukupuolisensitiivisen kasvatuksen periaatteita\n_START_PARAGRAPH_\nSukupuolisensitiivinen kasvattaja ottaa lapsen tasa-arvoisesti huomioon. H\xc3\xa4n ei tarjoa tyt\xc3\xb6ille vain nukkeja tai v\xc3\xa4rikyni\xc3\xa4, vaan h\xc3\xa4n antaa vaihtoehdoiksi my\xc3\xb6s auton ja lautapelin. T\xc3\xa4rkeint\xc3\xa4 on, ett\xc3\xa4 sukupuoli ei m\xc3\xa4\xc3\xa4rit\xc3\xa4 lelujen tarjontaa ja lapsi saa monipuolisia kokemuksia erityyppisist\xc3\xa4 leikeist\xc3\xa4. Lis\xc3\xa4ksi hiljaisten lasten huomiointi ja yleens\xc3\xa4kin lapsien mielipiteiden kuunteleminen ja niiden arvostaminen kuuluu hyv\xc3\xa4n sukupuolisensitiivisen kasvattajan toimintatapoihin. Kasvattajan t\xc3\xa4ytyisi omalla esimerkill\xc3\xa4\xc3\xa4n yritt\xc3\xa4\xc3\xa4 ohjata lapsia sukupuolisensitiiviseen ajattelutapaan. Sukupuoliroolit ovat aikojen saatossa tulleet vahvasti osaksi kulttuuriamme ja sit\xc3\xa4 kautta my\xc3\xb6s toimintaamme, joten sukupuolisensitiivinen kasvatustapa ei v\xc3\xa4ltt\xc3\xa4m\xc3\xa4tt\xc3\xa4 tule esiin toiminnassa luonnollisesti. Kasvattajan tulisi pyrki\xc3\xa4 tietoisesti tarjoamaan lapsille leikkej\xc3\xa4, joita ei yleens\xc3\xa4 miellet\xc3\xa4 niin tyypillisiksi heid\xc3\xa4n sukupuolelleen. Sukupuolisensitiivinen kasvatus vaatii jatkuvaa itsetutkiskelua ja omien toimintatapojen muokkaamista, jotta v\xc3\xa4ltett\xc3\xa4isiin lapsen ajatukset siit\xc3\xa4, mik\xc3\xa4 on h\xc3\xa4nen sukupuolelleen sallittavaa toimintaa ja mik\xc3\xa4 ei.\n_START_SECTION_\nSukupuolisensitiivisen kasvatuksen haasteita\n_START_PARAGRAPH_\nSyntym\xc3\xa4st\xc3\xa4\xc3\xa4n asti lapsia ohjataan biologista sukupuoltaan stereotyyppisesti vastaavaan toimintaan. Ohjaaminen voi tulla esille my\xc3\xb6s pukeutumisessa. Lapsia ohjataan erilaisiin leikkeihin ja stereotyyppiset ajatukset voivat laajentua koskemaan jopa adjektiiveja, joilla lapsia kuvaillaan. Sukupuolittaminen jatkuu p\xc3\xa4iv\xc3\xa4kodissa ja peruskoulussa. Jo pienill\xc3\xa4 p\xc3\xa4iv\xc3\xa4koti-ik\xc3\xa4isill\xc3\xa4 on selke\xc3\xa4 k\xc3\xa4sitys miehen ja naisen t\xc3\xb6ist\xc3\xa4. Perinteisiin sukupuolirooleihin ohjaaminen voi olla sek\xc3\xa4 tiedostettua ett\xc3\xa4 tiedostamatonta. Kun kasvattajilla on tarvittavat tiedot ja taidot tasa-arvoisesta kasvattamisesta, lis\xc3\xa4\xc3\xa4v\xc3\xa4t he samalla vanhempienkin tietoisuutta asiasta. N\xc3\xa4in sukupuolisensitiivinen kasvatus saadaan koskemaan p\xc3\xa4iv\xc3\xa4kodin ja koulun lis\xc3\xa4ksi my\xc3\xb6s kotia. _NEWLINE_Yksi sukupuolisensitiivisen kasvatuksen haasteista on tytt\xc3\xb6jen ja poikien oppimisen erot. T\xc3\xa4m\xc3\xa4 haaste esiintyy erityisesti koulumaailmassa. Esimerkiksi tytt\xc3\xb6jen ja poikien v\xc3\xa4lisess\xc3\xa4 \xc3\xa4idinkielen osaamisen tasossa oli suuri ero tytt\xc3\xb6jen hyv\xc3\xa4ksi jo kolmannella luokalla. Peruskoulun loppuun menness\xc3\xa4 ero on kasvanut jo niin suureksi, ett\xc3\xa4 poikien on mahdotonta saada sit\xc3\xa4 en\xc3\xa4\xc3\xa4 kiinni. Tyt\xc3\xb6t ymm\xc3\xa4rt\xc3\xa4v\xc3\xa4t heihin kohdistetut odotukset oppimisessa paremmin, ja he haluavat miellytt\xc3\xa4\xc3\xa4 vanhempiaan ja opettajaansa.\n_START_SECTION_\nKritiikki\n_START_PARAGRAPH_\nKritiikin esitt\xc3\xa4j\xc3\xa4t sekoittavat usein sukupuolisensitiivisen, sukupuolineutraalin ja sukupuolettoman._NEWLINE_Sukupuolisensitiivist\xc3\xa4 kasvatusta vastaan esitetty kritiikki liittyy siihen, ett\xc3\xa4 siin\xc3\xa4 sukupuoli oletetaan p\xc3\xa4\xc3\xa4asiassa sosiaalisesti konstruoiduksi, kun taas kriitikoiden mukaan sukupuolella on vahva biologinen pohja. Kriitikoiden mukaan ei voi olla terveellist\xc3\xa4 h\xc3\xa4irit\xc3\xa4 sukupuolen biologiseen pohjaan nojaavia taipumuksia. Kriitikoiden mukaan biologinen sukupuoli m\xc3\xa4\xc3\xa4ritt\xc3\xa4\xc3\xa4 sukupuolelle tyypillist\xc3\xa4 leikkimist\xc3\xa4. Sukupuolisensitiivisen kasvatuksen kannattajat ovat sanoneet ett\xc3\xa4 biologian ei pid\xc3\xa4 olla kohtalo, ja t\xc3\xa4h\xc3\xa4n kriitikot ovat vastanneet, ett\xc3\xa4 sukupuolelle tyypillist\xc3\xa4 k\xc3\xa4ytt\xc3\xa4ytymist\xc3\xa4 ei voi pit\xc3\xa4\xc3\xa4 sairautena joka vaatii l\xc3\xa4\xc3\xa4kkeen. Kriitikot ovat my\xc3\xb6s nostaneet esimerkiksi tunnetun David Reimerin tapauksen, jossa poika yritettiin kasvattaa tyt\xc3\xb6ksi. Kriitikot ovat my\xc3\xb6s maininneet, ett\xc3\xa4 miehet ja naiset voivat olla tasa-arvoisia sukupuolten erilaisuudesta huolimatta._NEWLINE_Iso-Britanniassa National Health Servicen tilaston mukaan lapsista kasvava osuus ajattelee sukupuolta ja identifioituu muuksi kuin tyt\xc3\xb6ksi tai pojaksi tai sukupuolettomaksi. Yli kaksinkertaisesti apua sukupuoli-identiteettins\xc3\xa4 ep\xc3\xa4m\xc3\xa4\xc3\xa4r\xc3\xa4isyyteen hakevat tyt\xc3\xb6t. T\xc3\xa4h\xc3\xa4n saattaa liitty\xc3\xa4 se ett\xc3\xa4 poikamaisen poikatyt\xc3\xb6n imago on positiivinen.'